John Nurmisen säätiö on valmis tekemään tutkimuksen, jos Itämeren suojelukomissio Helcom ei tartu asiaan pikaisesti.

Vuosi sitten nousi ympäristökohu Venäjän Luga-joen varrella olevan Fosforit-lannoitetehtaan fosforipäästöistä. Sittemmin jätekipsikasan päästöt on saatu kuriin.

Lugan tapauksen kaltaisia jätekipsikasoja tiedetään olevan useiden fosforilannoitetehtaiden lähialueilla. Maiden oli määrä raportoida päästöistä itämeren suojelukomissiolle Helcomille viime viikolla.

Erityisesti Puolalta ja Liettualta saadut tiedot olivat pettymys. Esimerkiksi Puola kertoi mistä fosforinäytteitä otetaan, mutta ei mittaustuloksia, kertoo Suomen ympäristökeskuksen erikoistutkija Seppo Knuuttila.

- Ei ole ehkä osattu raportoida sitä, että nämä kipsikasat on se pääkuormituslähde. Maat ovat raportoineet Helcomille prosessipäästöjä, ja ne ovat yleensä ihan normaalilla tasolla. Nämä kipsialueet ovat kuitenkin jääneet vaille huomiota ja nyt tämä riski on tiedostettu.

Knuuttila on huolestunut päästöistä, sillä satelliittikuvien perusteella kasat ovat suuria. Lisäksi kuvissa näkyy selvästi, että Puolan Szczekinin kaupungin lähellä oleva kasa on jo valunut kohti vesistöä. Knuuttila arvioi, että pahimmillaan päästö yhdestä kasasta voi olla koko Suomen Itämereen tuottaman fosforikuorman suuruinen, jos suojaukset eivät ole kunnossa.

Puolalaistehtaiden edustajat vakuuttivat tänään Helsingin Sanomissa, että kasat eivät ole ongelma ympäristölle.

John Nurmisen säätiö apuun?

Suojelukomissio Helcom on pyytänyt mailta mittaustuloksia ja tietoja valumavesien käsittelystä ensi huhtikuuhun mennessä.

Itämeren suojeluhankkeita vetävässä John Nurmisen säätiössä aikataulua pidetään liian löysänä. Säätiön hallitus on jo pohtinut, josko se kävisi itse toimeen, kertoo puhdas meri hankkeita säätiössä vetävä Marjukka Porvari.

- Me voitaisiin käytännössä teettää selvitys siitä, millaista puhdistustekniikkaa siellä käytetään, ja millainen on valumien riski.

Säätiöllä on jo näyttöjä ympäristödiplomatiasta. Sen asiantuntijat ovat päässeet tutustumaan Venäjän Fosforit-tehtaan uusiin puhdistusjärjestelmiin ja todenneet ne hyviksi. Lisäksi säätiö on sopinut tehtaan kanssa, että päästöjä tarkkailemaan otetaan ulkopuolinen asiantuntija.

- Meillä on osaamista toimia nimenomaan Venäläisten kanssa. Tilanne, jossa tulee päästöjä, on usein häpeällinen. Osaamme nostaa asian esille, mutta emme keskity ongelmaan vaan ratkaisuun, hän tiivistää.